b'\n_START_ARTICLE_\nMindeankeret ved Nyhavn\n_START_PARAGRAPH_\nMindeankeret er et mindesm\xc3\xa6rke, der er opsat for enden af Nyhavn ved Kongens Nytorv i K\xc3\xb8benhavn. Det er opsat til minde om de danske s\xc3\xb8folk, der mistede livet under 2. verdenskrig._NEWLINE_I 1945 blev der opsat et mindekors i tr\xc3\xa6 p\xc3\xa5 stedet, der dog blev afl\xc3\xb8st af et kors i marmor i 1948. Det blev erstattet af det nuv\xc3\xa6rende stokanker 29. august 1951. Mindesm\xc3\xa6rket blev betalt af en landsd\xc3\xa6kkende pengeindsamling, idet selve ankeret blev sk\xc3\xa6nket af Forsvarsministeriet til form\xc3\xa5let. Ankeret er opsat midt i et let fors\xc3\xa6nket brolagt omr\xc3\xa5de. Det er forsynet med kong Frederik 7.\'s monogram. En blykapsel med navnene p\xc3\xa5 ca. 1.600 omkomne s\xc3\xb8folk er nedsat under ankeret._NEWLINE_Hvert \xc3\xa5r om eftermiddagen juleaftensdag afholdes der en kort mindeh\xc3\xb8jtidelighed ved Mindeankeret efterfulgt af en julegudstjeneste i den n\xc3\xa6rliggende Hotel Bethels s\xc3\xb8mandskirke. Traditionen begyndte i 1945, og indtil midten af 1990\'erne blev den transmitteret i forbindelse med Radioavisen. I alle \xc3\xa5rene fungerede den kendte sportskommentator Gunnar "Nu" Hansen som speaker.'